recursal/SuperWikiNEXT-32B huggingface dataset:
נבל פה שהיה בשימוש במהלך מלחמת האזרחים האמריקנית
נבל פה מודרני
נגן נבל פה
**נבל הפה** או **נבל הלסת** הוא אחד מהכלים המוזיקליים העתיקים בעולם.[דרוש מקור]
הכלי מורכב מלשונית מתכת גמישה המחוברת למסגרת ברזל או פלדה יצוקה כך שהיא נמצאת בין זרועות המסגרת. קצה לשונית זו מוחזק בפיו של האדם המנגן בכלי, והוא פורט על הלשונית עם אצבעותיו כדי להפיק תווים. לתווים המופקים יש גובה צליל קבוע, אף על פי שעל ידי שינוי כמות האוויר בפה המנגן ניתן ליצור צלילים עיליים שונים, וכך ליצור מלודיות פשוטות.

נבל פה מתחלק לשניים:

1. נבל פה אשר מנגנים בו על ידי החזקה בשפתיים, כגון נבל הפה הווייטנאמי.
2. נבל פה אשר מנגנים בו על ידי החזקה בשיניים, בדומה לנבל הפה ההונגרי המוצג בתמונה משמאל.

בשני הסוגים פורט המנגן על הלשונית הדקה בעזרת אצבעותיו. ניתן לשנות את גובה הצליל בעזרת שינוי מבנה חלל הפה.

על אף שבאנגלית נבל הפה נקרא Jew's harp (נבל יהודי), אין לכלי שום קשר מיוחד ליהודים, וסביר להניח שמקור השם הוא בשיבוש המילים Jaw harp (נבל לסת).

להקת הרד הוט צ'ילי פפרז השתמשה בנבל הפה בשירה "Give it Away".
הזמר לאונרד כהן מזכיר את נבל הפה בשירו "Last Year's Man", ומשתמש בו בשיר "Bird On The Wire" (אפשר לשמוע את הכלי בבירור בשנייה 0:06).

כיצד מנגנים בנבל הפה
--------------------

את נבל הפה מחזיקים בעדינות כך שהיד נוגעת רק במסגרת ולא בלשונית, מצמידים את המסגרת לשיניים הקדמיות כשהן מופרדות במקצת והשפתיים מונחות על החלק העליון והתחתון של המסגרת.

מנגנים על ידי פריטה לשני הכיוונים של הלשונית. ניתן להשיג צלילים שונים על ידי הזזת הלסת התחתונה והלשון לשינוי חלל הפה או נשיפה ושאיפה בזמן הפריטה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נבל פה** |

* 
* The world's most complete Jew's Harp Collection
* נבל פה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533609205171
* BnF: cb122601578 (data)
* GND: 4209622-4
* LCCN: sh85070508
* MusicBrainz: ffaf7204-92f1-4c03-846a-748218ebf2a5

 |
מגנטון גרעיני| יחידות | ערך | מערכת יחידות |
| --- | --- | --- |
| J·T−1 | ‏‎5.05078324(13)×10-27‎ | יחידות SI |
| erg·G−1 | ‏‎5.05078324(13)×10-24‎ | יחידות cgs |
| eV·T−1 | ‏‎3.1524512605(22)×10-8‎ | יחידות Ev |

ה**מגנטון הגרעיני** (באנגלית: **Nuclear magneton**) הוא קבוע פיזיקלי מתחום הפיזיקה האטומית, שבעזרתו נהוג לתאר את מומנט הדיפול המגנטי של חלקיקים כבדים יחסית כגון נוקלאונים או גרעינים, ומסומן {\displaystyle \mu \_{N}}.

המגנטון מוגדר ביחידות SI בצורה:

\mu\_\mathrm{N} = {{e \hbar} \over {2 m\_\mathrm{p}}}
וביחידות cgs כך:

{\displaystyle \mu \_{\mathrm {N} }={{e\hbar } \over {2m\_{\mathrm {p} }c}}}
כאשר:

e הוא ההמטען החשמלי של האלקטרון (C‏‎1.6×10-19‎)
\hbar  הוא קבוע פלאנק המצומצם
{\displaystyle m\_{\mathrm {p} }} היא מסת המנוחה של הפרוטון
c היא מהירות האור
ערכו יחידות SI הוא בקירוב:

‏μN=‎5.05078324(13)×10-27 J/T‎
המגנטון הגרעיני משמש לרוב לתיאור המומנט המגנטי של חלקיקים כבדים יחסית בעוד שעבור חלקיקים קלים יותר ובעלי מטען גבוהה יותר ביחס למסתם, כגון עבור האלקטרון משתמשים דווקא במגנטון של בוהר.

ראו גם
------

* המגנטון של בוהר

קישורים חיצוניים
----------------

* ערכו המעודכן של המגנטון הגרעיני, באתר CODATA (באנגלית)

הערות שוליים
------------

1. 1 2 3 4  המספר המופיע בסוגריים הוא השגיאה הנכתבת בצורה: 0.1234±0.0056 = (56)0.1234
**מילטון ריבס** (באנגלית: **Milton Reeves**; ‏25 באוגוסט 1864 - 4 ביוני 1925) היה חלוץ תעשיית הרכב בארצות הברית, הוא החזיק מעל ל-100 פטנטים בתחום תעשיית הרכב.

ביוגרפיה
--------

מילטון ריבס נולד בחוות באינדיאנה. בשנת 1879 הוא עבד במנסרה בעיר קולומבוס. הוא שם לב לבלאי גדול של חלקים. לאחר ניסיונות רבות הוא פיתח תיבת הילוכים רציפה ששיפרה את רמת פעילות המתקן.

בשנת 1868 ריבס ואחיו רכשו חברת הנדסה שפיתחה מכונות שונות. בשנת 1879 שמה של החברה שונה ל-Reeves & Co.

ריבס נמנה עם בוני המכוניות הראשונות בארצות הברית. זה הייתה מכונית עם 4 גלגלים ועם מנוע בעל 6 כוחות סוס. הנסיעה המתועדת הראשונה הייתה בשנת 1897. באותה שנה הוא קיבל פטנט על עמם פליטה לרכב. בנסיעה לאינדיאנפוליס הרכב הגיע למהירות של כ-25 קמ"ש ובהמשך גם ל-48 קמ"ש. בשנת 1898 בהיעדר מכירות החברה הפסיקה לעסוק בייצור מכוניות.

בשנת 1904 ריבס שכנע את אחיו לחזור לתחום ייצור רכבים. הוא תכנן מספר רכבים ומנועים. בשנת 1905 הם קיבלו הזמנה לייצור 500 יחידות לאירוקאר. במהלך שנת 1906 הם בנו 15 יחידות כל שבוע. הייצור נמשך עד לשנת 1911. בנוסף לכך החברה יצרה מנועים ליצרני כבר אחרים ברחבי ארצות הברית.

החברה המשיכה בייצור תיבת הילוכים רציפה עד לשנת 1955 כאשר נרכשה על ידי Rockwell Automation.

בשנת 1911 ריבס הקים חברה Reeves Sexto-Octo Company. הוא תכנן Reeves Sexto-Octo בעלת 8 גלגלים. המכונית הייתה מצוידת במנוע בעל 40 כוח סוס. בהיעדר מכירות תוכנן דגם עם 6 גלגלים בלבד אך גם הוא היה כישלון מסחרי.

ריבס נפטר בשנת 1925.

קישורים חיצוניים
----------------

ויקישיתוף מדיה וקבצים בנושא **מילטון ריבס** בוויקישיתוף
* ביוגרפיה ותולדות החברה
**אנתוניו קרלוס דה מנזס** (**Antonio Carlos de Menezes**; נולד ב-6 בספטמבר 1955), הידוע בכינויו **מסטרה בורגייס** (**Mestre Burguês**), הוא אומן לחימה ומוזיקאי ברזילאי העוסק באמנות הלחימה קפוארה.

בורגייס הוא בעל דרגת "מאסטר", חגורה לבנה בקפוארה, והוא עומד בראש קבוצת הקפוארה הבינלאומית "מוזנזה" והפדרציה של הקפוארה.

ביוגרפיה
--------

אנתוניו קרלוס דה מנזס נולד בכבר לרנג'ייראס (Laranjeiras), שבמדינת אספיריטו סנטו, שבברזיל. בגיל צעיר מאוד, עבר לגור יחד עם משפחתו בשכונת חאמוס שבעיר ריו דה ז'ניירו.

בילדותו, התמודד בורגייס עם אלימות מצד מספר ילדים בשכונה, ולכן התחיל בגיל 12 ללמוד את אמנות הלחימה קפוארה יחד עם עוד מספר חברים, כדי שיוכל להתגונן מפני הבריונים.

ככל שהזמן עבר, בורגייס השתפר, והפך למשתתף קבוע בשיעורי הקפוארה של מסטרה מטרינייה (Mestre Mentirinha), ולבסוף הפך לחבר קבוצת הקפוארה "מוזנזה" שהקים מסטרה פאולו (Mestre Paulão).

דה מנזס קיבל מהמורה שלו, מסטרה פאולו, את הכינוי "בורגייס" (Burgues) שפירושו בפורטוגזית "בורגני", כלומר, עשיר, משום שהיה משלם את שכר הלימוד כשלושה חודשים מראש.

לאחר פרישתו של מסטרה פאולו מהקפוארה, לטובת שירות צבאי בחייל הים של ברזיל, קיבל בורגייס על עצמו את ראשות הקבוצה. בורגייס העביר את מטה קבוצה לעיר קוריטיבה שבמדינת פרנה שבברזיל, והפך אותה לבינלאומית, עם סניפים ב-25 מדינות בעולם, ביניהן ישראל.

בורגייס הקים בשנות ה-90 את ה"פדרציה של הקפוארה", איגוד הקפוארה הגדול והבכיר ביותר בעולם, בראשו הוא עומד גם היום.

קישורים חיצוניים
----------------

* אתר האינטרנט הרשמי של קבוצת "אסטילו דה ג'וגו מוזנזה" בישראל
* אתר האינטרנט הרשמי של מסטרה בורגייס
* אתר האינטרנט של קבוצת "מוזנזה" בישראל
**אליהו** (באיטלקית: **Elia**) הוא פסל שיש של הפסל לורנצו לוטי (לורנצטו), שפוסל בשנת 1520 לערך ומתאר את אליהו הנביא. הפסל מוצג בקפלת קיגי בבזיליקת סנטה מריה דל פופולו ברומא.

היסטוריה ורקע
-------------

הפסל היה חלק מתוכנית האב המקורית של רפאל, יחד עם פסל יונה. לורנצטו, תלמידו של רפאל, החל בפיסול שני הפסלים בהנחיית רפאל. אחד הנושאים האיקונוגרפיים העיקריים בקפלת הקבורה של אגוסטינו קיגי היה תחיית המתים. ניתן לפרש את שני הפסלים של יונה ואליהו בהקשר זה: סיפורו של יונה, שנבלע על ידי דג גדול והוצא ממנו כעבור שלושה ימים בפקודת האל, היה סמל להתגברות על המוות. ואליהו מסמל את העלייה השמיימה ככתוב בתנ"ך: "וַיַּעַל אֵלִיָּהוּ בַּסְּעָרָה הַשָּׁמָיִם" (מלכים ב', ב', י"א).

ג'ורג'ו וזארי מדגיש בספרו חיי הציירים, הפסלים והאדריכלים הדגולים ביותר היבט אחר בסיפורו של אליהו: "... אליהו התקיים בזכות החסד האלוהי, עם קנקן מים ולחם אפוי באפר, מתחת לעץ הערער". על הדברים האלה חזר במכתב פאביו קיגי, לימים האפיפיור אלכסנדר השביעי, שבימיו כקרדינל הבזיליקה השלים ברניני את בניית הקפלה.

בניגוד לפסל יונה, לורנצטו היה רחוק מלהשלים את פסל אליהו עם מותו של רפאל בשנת 1520, אז הופסקה העבודה, ועל כן הגרסה הסופית של הפסל יכולה להיות שונה יותר מהתכנון המקורי של רפאל (שאבד). עוזר צעיר של לורנצטו בשם רפאלו דה מונטלופו מתועד כמי שהשלים את פיסול היצירה בין השנים 1523–1524. שני הפסלים נותרו בסדנתו של לורנצטו זמן רב, כפי שתיעד וזארי. לורנצטו מת בשנת 1541, כעשור לאחר מכן, בשנת 1552, שילם בן המשפחה לורנצו קיגי את החוב ליורשיו של לורנצטו והפסלים הועברו לקפלה, שם הוצבו ככל הנראה בשתי הגומחות מצידי הכניסה.

כאשר ביקר פאביו קיגי לראשונה בקפלה בשנת 1626, פסלו של אליהו היה משמאל לכניסה. בין השנים 1652–1656 שיחזר ברניני את הקפלה וייצר שני פסלים חדשים: דניאל והאריה וחבקוק והמלאך, ופסלו של אליהו הועבר למקומו הנוכחי, מימין לכניסה.

ישנן חילוקי דעות ביחס למיקומו המיועד של הפסל. ג'ון שירמן חשב שפסל אליהו יועד ככל הנראה לאחת משתי הגומחות ליד הכניסה, ועל כן מיקומו הנוכחי נכון.

תיאור היצירה
------------

הפסל מתאר את הנביא במדבר עם מלאך. הסביבה המדברית מתוארת בפירוט, במיוחד השורשים והצמחים הסבוכים מתחת לרגלי הנביא וחלק מן העץ שגדל מאחוריו. אליהו מתואר כאדם מבוגר ומזוקן עם החפצים הרגילים: קנקן מים וספר. הוא מביט כלפי מעלה אל השמיים, מה שאומר שהוא מביט במרכז הכיפה של קפלת קיגי, בה מצוירת דמותו של אלוהים.

ראו גם
------

* קפלת קיגי
* יונה (לורנצטו)
* דניאל והאריה (ברניני)
* חבקוק והמלאך (ברניני)

הערות שוליים
------------

1. ↑  
"Lorenzetto, Elijah". Web Gallery of Art. (באנגלית)
2. 1 2  
Shearman, John (1961). "The Chigi Chapel in S. Maria del Popolo". JSTOR. (באנגלית)
**כריסטיאן קבאסלה** (בצרפתית: **Christian Kabasele**; נולד ב-24 בפברואר 1991 בלובומבאשי שבזאיר) הוא כדורגלן בלגי המשחק בעמדת הבלם בקבוצת אודניזה.

קריירת מועדונים
---------------

קבאסלה התחיל את הקריירה המקצוענית שלו באויפן.

ב-27 בינואר 2011 אישרה מכלן כי קבאסלה הצטרף למועדון בהשאלה לעונה אחת. ב-12 בפברואר ערך את הופעת הבכורה שלו במועדון, כשנכנס כמחליף בדקה ה-9 בניצחון 1–3 על וסטרלו במסגרת המחזור ה-26 בליגת העל הבלגית. ב-8 באפריל הבקיע את שער הבכורה שלו במועדון, שער בדקה ה-14 בניצחון 1–2 על ליירסה במסגרת המחזור השני בליגה. בסך הכל ערך 4 הופעות במועדון, בהן הבקיע שער אחד.

ב-22 באוגוסט 2011 חתם קבאסלה בלודוגורץ ראזגרד מליגת העל הבולגרית על חוזה ל-3 שנים. ב-5 בנובמבר ערך את הופעת הבכורה שלו במועדון, כשנכנס כמחליף בדקה ה-83 בניצחון 0–4 על לוקומוטיב סופיה במסגרת המחזור ה-12 בליגה. ב-19 בנובמבר הבקיע את שער הבכורה שלו במועדון, שער בדקה הרביעית של תוספת הזמן של המחצית השנייה בניצחון 0–4 על קליאקרה קווארנה במסגרת המחזור ה-14 בליגה. הוא ערך 11 הופעות ליגה במועדון והבקיע 3 שערים, בעונה בה זכה המועדון באליפות בולגריה ובגביע הבולגרי.

ב-16 באוגוסט 2012 חזר קבאסלה לאויפן, ששיחקה בליגה הבלגית השנייה.

בחודש יולי 2014 חתם קבאסלה בראסינג גנק מליגת העל הבלגית. ב-2 באוגוסט ערך את הופעת הבכורה שלו במועדון, כששיחק 90 דקות בתיקו 1-1 נגד סרקל ברוז' במסגרת המחזור השני בליגה. ב-28 באוקטובר הבקיע את שער הבכורה שלו במועדון, שער בדקה ה-13 בניצחון 0–3 על ליירסה במסגרת המחזור ה-13. בעונת הראשונה במועדון ערך 34 הופעות ליגה והבקיע שני שערים, ובעונתו השנייה ערך 42 הופעות והבקיע ארבעה שערים.

ב-1 ביולי 2016 חתם קבאסלה בווטפורד האנגלית.

ב-25 ביולי 2023 חתם קבאסלה באודנזה.

קריירה בינלאומית
----------------

קבאסלה נכלל בסגל נבחרת בלגיה ליורו 2016, אך לא שיחק בטורניר. ב-9 בנובמבר 2016 ערך קבאסלה את הופעת הבכורה שלו בנבחרת, כששיחק 90 דקות בתיקו 1-1 נגד נבחרת הולנד במשחק ידידות.

תארים
-----

לודגורץ ראזגרד
* אליפות בולגריה (1): 2011/2012
* הגביע הבולגרי (1): 2011/2012

קישורים חיצוניים
----------------

ויקישיתוף מדיה וקבצים בנושא **כריסטיאן קבאסלה** בוויקישיתוף
* כריסטיאן קבאסלה, ברשת החברתית טוויטר
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת בלגיה – יורו 2016** |
| --- |
| 1 קורטואה • 
2 אלדרווירלד • 
3 ורמאלן • 
4 ניינגולן • 
5 ורטונגן • 
6 ויטסל • 
7 דה בראונה • 
8 פלאיני • 
9 ר. לוקאקו • 
10 אזאר • 
11 קרסקו • 
12 מיניולה •
13 ז'ילה • 
14 מרטנס •
15 דנאייר •
16 מנייה •
17 אוריגי •
18 קבאסלה •
19 דמבלה •
20 בנטקה •
21 ג'. לוקאקו •
22 בטשואיי •
23 סימאן •
מאמן: וילמוטס | בלגיהבלגיה |
**כריסטיאן אאוג'ן קיבו** (ברומנית: **Cristian Eugen Chivu**; נולד ב-26 באוקטובר 1980 ברשיצה) הוא כדורגלן עבר רומני ששיחק בקבוצות אינטר מילאנו, 
רומא ואייאקס אמסטרדם. בעבר שימש כקפטן נבחרת רומניה.

קריירת מועדונים
---------------

מועדונו המקצועני הראשון של קיבו היה CSM רשיצה. אחרי שעבר לשחק במועדון גדול יותר ברומניה, אוניברסיטטה קראיובה, המוניטין שלו צבר תאוצה ברחבי היבשת. המועדון ההולנדי אייאקס אמסטרדם, התרשם במיוחד מכישוריו של השחקן ורכש אותו ב-1999.

באייאקס הוא התפתח בעיקר כמגן שמאלי קלאסי. מאמן הקבוצה דאז, רונאלד קומאן, הפך את קיבו להיות קפטן הקבוצה. כאשר שימש כקפטן, אייאקס שלטה בלא עוררין בליגת העל ההולנדית, בזכות סגלה הצעיר והמוכשר. באותה הקבוצה הצעירה נכללו הכוכבים בעתיד רפאל ואן דר וארט, זלאטן איברהימוביץ' ואנדי ואן דר מיידה. קיבו שיחק תפקיד חשוב בהגנת אייאקס, שכמעט והצליחה להעפיל לחצי גמר ליגת האלופות בעונת 2002/2003.

רומא האיטלקית, הביעה לראשונה עניין בקיבו בשלהי 2003. באותה העת, לרומא היו חובות פיננסיים עצומים, והוטל ספק רב ביכולתה להחתימו בשורותיה. על מנת להשקיט את הסערה סביב מצבה הכלכלי, רומא ביקשה הלוואה בנקאית על מנת לרכוש את שירותו של קיבו, אך הבקשה נדחתה על הסף. למרות זאת, אחרי ניסיונות רבים וכושלים, רומא רכשה את קיבו מאייאקס תמורת סכום המוערך ב-18 מיליון אירו. קיבו שיחק במועדון מרומא במשך 4 עונות, כאשר היה בורג עיקרי בהגנת הקבוצה, ואף זכה עימה בגביע האיטלקי בעונת 2006/2007.

ב-27 ביולי 2007, אינטר מילאן החתימה את קיבו על חוזה לחמש שנים, אחרי ששילמה עבורו 16 מיליון אירו. 

בעונת 2009/2010 קיבו היה חלק מהעונה הטובה ביותר בהיסטוריה של אינטר והיה שותף לטרבל בו זכתה הקבוצה. ב-22 במאי 2010, הוא גם זכה לפתוח בגמר ליגת האלופות נגד באיירן מינכן.

ב-31 במרץ 2014 פרש ממשחק פעיל.

קריירה בינלאומית
----------------

קיבו שיחק במדי הנבחרת הרומנית 75 פעמים, בהם כבש 3 שערים. הוא שיחק עבור רומניה במהלך טורנירי יורו 2000 ו-2008. ב-21 במאי 2011 הודיע על פרישה מהנבחרת הלאומית.

קישורים חיצוניים
----------------

ויקישיתוף מדיה וקבצים בנושא **כריסטיאן קיבו** בוויקישיתוף
* אתר האינטרנט הרשמי של כריסטיאן קיבו

* פרופיל, באתר Transfermarkt

* פרופיל, באתר Soccerway

* פרופיל, באתר WorldFootball.net

* פרופיל, באתר National Football Teams

* פרופיל, באתר FootballDatabase.eu

* פרופיל המאמן, באתר Transfermarkt
* פרופיל באתר אינטר מילאנו
* Goal.com פרופיל

| **נבחרת רומניה – יורו 2000** |
| --- |
| 1 לובונץ • 
2 פטרסקו • 
3 סיאובוטריו • 
4 פיליפסקו • 
5 גלסה • 
6 פופסקו • 
7 מוטו • 
8 מונטיאנו • 
9 מולדובן • 
10 חאג'י • 
11 איליה • 
12 סטליה •
13 קיבו • 
14 פטרה •
15 לופסקו •
16 רוסו •
17 בלודדיסי •
18 גנאה •
19 לינקר •
20 הילדן •
21 פרונאה •
22 קונטרה •
מאמן: יני | רומניהרומניה |

| **נבחרת רומניה – יורו 2008** |
| --- |
| 1 לובונץ • 
2 קונטרה • 
3 ראץ • 
4 תאמאש • 
5 קיבו • 
6 רדוי • 
7 פטרה • 
8 קודראה • 
9 מריקה • 
10 מוטו • 
11 קוצ'יש • 
12 פופה •
13 ספונארו • 
14 גיונאה •
15 גויאן •
16 ניקוליטה •
17 מוצי •
18 ניקולאה •
19 כריסטאה •
20 דיקה •
21 ניקולה •
22 ראדו •
23 סטנסיאויו •
מאמן: פיצורקה | רומניהרומניה |

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0003 9040 166X
* NTA: 26629572X
* VIAF: 284009362
* WorldCat: viaf-284009362

 |
כריסטיאן סינדינג, 1913
**כריסטיאן סינדינג** (בנורווגית: **Christian Sinding**;‏ 11 בינואר 1856 - 3 בדצמבר 1941), היה מלחין נורווגי.

ביוגרפיה
--------

סינדינג החל ללמוד מוזיקה בכריסטיאניה (כיום - אוסלו) ב-1874 נסע להמשך לימודים ב -קונסרבטוריון של לייפציג כמו בן ארצו אדוארד גריג לפניו. 

הוא נשאר בגרמניה במשך קרוב ל-50 שנה. המוזיקה שלו הושפעה מרוברט שומאן, פרנץ ליסט ריכרד שטראוס ווגנר. בניגוד לגריג הוא לא הטמיע בה הרבה אלמנטים נורווגים. בכל זאת הכירה בו הממשלה הנורווגית כקומפוזיטור לאומי נורווגי, ממשיך דרכו של גריג והעניקה לו מלגת מחייה קבועה עד לסוף ימיו.

בשנים 1920–1921 לימד קומפוזיציה בבית הספר איסטמן למוזיקה ברוצ'סטר, ארצות הברית. לאחר מכן התיישב באוסלו עד למותו.

בשנת 1941, מספר שבועות לפני מותו, הצטרף למפלגה הנאצית בנורווגיה, הנאשונל סמלינג. עקב זה הוא הוחרם בתקשורת הנורווגית לאחר המלחמה. נסיבות הצטרפותו למפלגה לא ברורות. הוא היה מבוגר מאוד וסבל מדמנציה ידוע שדיבר בתחילה נגד הכיבוש ובעד זכויות מוזיקאים יהודים. הנאצים נצלו את הצטרפותו לשם תעמולה היות שהוא היה פופולרי בגרמניה ונורווגיה לפני מלחמת העולם השנייה.

יצירותיו
--------

סינדינג חיבר יצירות לפסנתר, ארבע סימפוניות, שלושה קונצ'רטי לכינור, קונצ'רטו לפסנתר, מוזיקה קאמרית, אופרה -"ההר הקדוש" (1914), שירים ויצירות למקהלה.

מכל יצירותיו מוכר בעיקר הקטע לפסנתר **רחשי אביב** (באנגלית - **Rusle of spring**, ‏ בגרמנית - **Frülingsrauschen**) שהוא הקטע השלישי מתוך 6 קטעים לפסנתר אופוס 32 שנכתבו ב-1896. המנגינה מנוגנת ביד שמאל ואילו יד ימין מנגנת ארפג'ו המזכיר את רחשי העלים, מפלי מים זורמים ומעוף הפרפרים באביב. הקטע אהוב על פסנתרנים ברחבי העולם. סינדינג שייך למלחינים הידועים בעולם בזכות יצירה אחת.

קישורים חיצוניים
----------------

ויקישיתוף מדיה וקבצים בנושא **כריסטיאן סינדינג** בוויקישיתוף

* כריסטיאן סינדינג, במסד הנתונים הקולנועיים IMDb (באנגלית)
* כריסטיאן סינדינג, באתר AllMusic (באנגלית)
* כריסטיאן סינדינג, באתר MusicBrainz (באנגלית)
* כריסטיאן סינדינג, באתר Discogs (באנגלית)
* רחשי אביב בפסנתר+תווים, באתר יוטיוב

הערות שוליים
------------

1. ↑  קנת וואלרי מקליש:מוזיקה קלאסית מדרין למאזין, עמ'197, הוצאת אחיאסף, 1994

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007271070605171
* BIBSYS: 90214708
* BNE: XX1123098
* BnF: cb14836602h (data)
* CiNii: DA09109337
* GND: 117401234
* ISNI: 0000 0001 0909 593X
* LCCN: n79068657
* LNB: 000156026
* MusicBrainz: c591f75a-2e95-4863-b472-98d564a0b015
* NKC: jn20021119002
* NLA: 36176103
* NLG: 233827
* NLK: KAC199625429
* NLP: A10901632
* NSK: 000440849
* NTA: 074947486
* SELIBR: 296704
* SNAC: w6ws92j7
* SUDOC: 058663304
* Trove: 1224392
* VIAF: 64273550
* WorldCat: lccn-n79068657

 |
**כריסטיאן נרלינגר** (בגרמנית: **Christian Nerlinger**, נולד ב-21 במרץ 1973 בדורטמונד שבגרמניה המערבית) הוא כדורגלן עבר גרמני ששיחק בעיקר בבאיירן מינכן ובבורוסיה דורטמונד בעמדת הקשר.

קריירת מועדונים
---------------

נרלינגר הצטרף לבאיירן מינכן בגיל 13, ובשנת 1990 החל לשחק בקבוצת המילואים, ותוך שנתיים הוקפץ לקבוצה הבכירה. בשנותיו הראשונות בקבוצה שיתף פעולה בקישור עם אדולפו ולנסיה, כריסטיאן ציגה, מהמט שול וז'ורז'יניו. בשנת 1994 זכה באליפות הבונדסליגה, ובשנת 1996 זכה עם באיירן מינכן בגביע אופ"א, לאחר ניצחון כפול בגמר מול בורדו, בו לא שיחק. בשנת 1997 זכה באליפות נוספת על הקבוצה, ובשנת 1998, בעונתו האחרונה במדי הקבוצה, זכה עמה בגביע הגרמני. נרלינגר שיחק בסך הכל שש עונות בקבוצה הבכירה של באיירן מינכן, בהן צבר 156 הופעות והבקיע 27 שערים.

בשנת 1998 עבר נרלינגר לבורוסיה דורטמונד מעיר הולדתו. בדורטמונד הרבה נרלינגר לסבול מפציעות, והוא עזב את המועדון לאחר שלוש שנים בהן רשם 59 הופעות ושני שערים, ולא זכה בתארים משמעותיים. 

בשנת 2001 עבר נרלינגר לגלאזגו ריינג'רס, עמה זכה בגביע בשנת 2002 ובאליפות סקוטלנד בשנת 2003. עם זאת, גם שם סבל מפציעות רבות, ורשם 25 הופעות בלבד בשלוש עונות, בהן כבש שני שערים.

בשנת 2004 עבר נרלינגר לקייזרסלאוטרן, שם חזר לשתף פעולה עם חברו בבאיירן מינכן, קארסטן יאנקר. גם בקייזרסלאוטרן נרלינגר מיעט לשחק עקב ריבוי פציעות, ובשנתיים שיחק תשעה משחקי בונדסליגה בלבד. בסופו של דבר, פרש נרלינגר בשנת 2006.

קריירה בינלאומית
----------------

לנרלינגר שש הופעות במדי נבחרת גרמניה, בהן הבקיע שער אחד, אך הוא מעולם לא שיחק בטורניר גדול.

קריירת ניהול
------------

לאחר הפרישה, נרלינגר למד עסקים בינלאומיים באוניברסיטת מינכן לעסקים, ומונה למנהל בבאיירן מינכן בשנת 2010. נרלינגר ביצע תפקידים של מנכ"ל ומנהל טכני, ובתפקידו האחרון שימש כמנהל הספורטיבי של הקבוצה. בשנת 2012 פוטר והוחלף במתיאס זאמר, עקב כישלונות הקבוצה בשנתיים הקודמות.

תארים
-----

עם באיירן מינכן:

* אליפות הבונדסליגה (2): 1993/94, 1996/97
* גביע אופ"א: 1995/96
* הגביע הגרמני: 1997/98
* גביע הליגה הגרמנית: 1997

עם גלאזגו ריינג'רס:

* אליפות ליגת העל הסקוטית: 2002/03
* הגביע הסקוטי: 2001/02

קישורים חיצוניים
----------------

ויקישיתוף מדיה וקבצים בנושא **כריסטיאן נרלינגר** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
פירוש נוסף ערך זה עוסק ביצרנית רכב אוסטרלית. אם התכוונתם למשמעות אחרת, ראו הולדן (פירושונים).
**הולדן** (אנגלית: Holden; בעבר **ג'נרל מוטורס-הולדן**) היא עסק אוסטרלי ויצרנית רכב לשעבר, שייצרה מכוניות באוסטרליה לפני שעברה למכוניות מיובאות תחת המותג הולדן. המטה הראשי נמצא בפורט מלבורן.

היסטוריה
--------

החברה נוסדה בשנת 1856 בתור חברה לייצור אוכפים ליצרן דרום אוסטרליה. בשנת 1908 היא עברה לתחום הרכב, ואף בנתה את פורד מודל T במשך תקופה לפני שהפכה מאוחר יותר לחברת בת של ג'נרל מוטורס (GM), ארצות הברית, בשנת 1931, אז הוחלפה שם החברה **לג'נרל מוטורס-הולדן בע"מ**. זה שונה לשם **הולדן בע"מ** בשנת 1998, ואימץ את השם **GM הולדן בע"מ** בשנת 2005.

בעבר, הולדן הציעה מנועים מהונדסים תג מודלים עקב שיתוף הסדרים עם שברולט, איסוזו, ניסאן, אופל, סוזוקי, טויוטה, ו מוטורס ווקסהול. בשנים קודמות, הרכב כלל דגמים מקוריאה GM, GM תאילנד, GM צפון אמריקה, ודגמים שפותחו עצמאית כמו הולדן קומודור, הולדן קפריס, והולדן אוטה. הולדן גם הפיצה את המותג האירופי "אופל" באוסטרליה בשנת 2012 עד לפטירתו האוסטרלית באמצע 2013.

הולדן החזיקה בקצרה מפעלי הרכבה בניו זילנד בראשית שנות התשעים. המפעלים היו שייכים לג'נרל מוטורס משנת 1926 עד 1990, בפעולה קודמת ונפרדת למדי מההשקעה של GM בהולדן באוסטרליה. משנת 1994 עד 2017, כל רכבי הולדן שבנו באוסטרליה יוצרו באליזבת 'שבדרום אוסטרליה, ומנועים יוצרו במפעל Fishermans Bend במלבורן. באופן היסטורי, מפעלי ייצור או הרכבה הופעלו בכל מדינות יבשת אוסטרליה. איחוד האספה הסופית באליזבת הושלם בשנת 1988, אולם כמה פעולות האספה נמשכו בדנדונג עד 1994.

אף שמעורבותו של הולדן ביצוא השתנה מאז שנות ה-50 של המאה ה-20, אך בעקבות המכירות הירודות של מכוניות גדולות באוסטרליה החליטה החברה לפנות לשווקים בינלאומיים כדי להגדיל את הרווחיות. החל משנת 2010 התחילה הולדן לחוות הפסדים בגלל הדולר האוסטרלי החזק והפחתת מענקי הממשלה והסבסוד. זה הוביל להכרזה, ב־11 בדצמבר 2013, כי הולדן תפסיק את עבודתה בייצור כלי רכב ומנועים בסוף 2017. ב־20 באוקטובר 2017 נסגר מפעל הרכב האחרון הקיים, שנמצא באליזבת, וכן הפקת קומודור הולדן הסתיימה. ב־17 בפברואר 2020 הודיעה ג'נרל מוטורס כי המותג הולדן יפרוש עד שנת 2021.

להולדן הייתה היסטוריה מפוארת בתחרויות מרוץ באוסטרליה. מכוניות מתוצרת הולדן ניצחו בתחרויות רבות. פיטר ברוק היה נהג לצוות של הולדן במשך 40 שנה וזכה בעשרות מרוצים.

קישורים חיצוניים
----------------

ויקישיתוף מדיה וקבצים בנושא **הולדן** בוויקישיתוף
* 

* אתר האינטרנט הרשמי של הולדן (באנגלית)
* הולדן, ברשת החברתית פייסבוק

* הולדן, ברשת החברתית טוויטר

* הולדן, ברשת החברתית אינסטגרם

* הולדן, ברשת החברתית LinkedIn

* הולדן, סרטונים בערוץ היוטיוב
שגיאות פרמטריות בתבנית:מקורות   
פרמטרי חובה [ נושא ] חסרים 

במתמטיקה, ובמיוחד באלגברה מופשטת, **תחום הערכה דיסקרטית** (באנגלית **discrete valuation ring**, או **DVR**) הוא תחום שלמות המהווה חוג שלמים של הערכה דיסקרטית כלשהי של שדה (ראו להלן). 

מבין החוגים המרכזיים בתורת המספרים האלגברית, האריתמטיקה של תחומי הערכה דיסקרטית היא הפשוטה ביותר: בכל חוג כזה יש איבר ראשוני יחיד p, וכל איבר שקול (עד כדי הפיכים) לחזקה של p; לכן כל אידיאל של החוג הוא מהצורה {\displaystyle \langle p^{n}\rangle }. כל מיקום של חוג דדקינד באידיאל ראשוני הוא תחום הערכה דיסקרטית. לדוגמה, {\displaystyle \mathbb {Z} \_{\langle 3\rangle }=\{{\frac {a}{b}}:a,b\in \mathbb {Z} ,3\!\not |b\}} הוא תחום הערכה דיסקרטית (השייך להערכה ה-3-אדית של הרציונליים).

את תחומי ההערכה הדיסקרטיים אפשר לאפיין בדרכים רבות. להלן כמה הגדרות שקולות, הקובעות מתי תחום שלמות R הוא תחום הערכה דיסקרטית.

1. *R* הוא תחום ראשי מקומי (שאינו שדה).
2. *R* הוא חוג דדקינד מקומי (שאינו שדה).
3. *R* הוא חוג מקומי נתרי עם ממד קרול חיובי, שהאידיאל המקסימלי שלו ראשי.
4. *R* הוא תחום פריקות יחידה בעל איבר אי פריק יחיד (עד כדי כפל באיברים הפיכים).
5. קיימת הערכה דיסקרטית v על שדה השברים K של *R* כך ש-R הוא חוג השברים {\displaystyle R=\{x\in K:v(x)\geq 0\}}. החוג קובע את ההערכה באופן יחיד (עד כדי כפל בקבוע).
6. *R* הוא תחום הערכה שחבורת ההערכה שלו היא המספרים השלמים ביחס לפעולת החיבור.

תחומי הערכה בדידה שלמים
-----------------------

ההערכה מגדירה על החוג R טופולוגיה מטרית, והוא עשוי להיות שלם ביחס אליה. לכל תחום הערכה בדידה יש השלמה, שהיא תחום הערכה בדידה שלם. לדוגמה, ההשלמה של {\displaystyle \mathbb {Z} \_{\langle 3\rangle }} היא חוג השלמים ה-3-אדיים {\displaystyle \mathbb {Z} \_{3}}.

לכל שדה ממאפיין חיובי p יש חוג הערכה דיסקרטית שלם לא מסועף יחיד ששדה השאריות שלו הוא F. כל חוג מקומי (קומוטטיבי) ארטיני ראשי הוא מנה של תחום הערכה דיסקרטית שלם. 

יהי P אידיאל ראשוני של תחום דדקינד R. אזי אפשר להגדיר את ההערכה הבאה: {\displaystyle v(x)=\max\{n|x\in P^{n}\}} ו-{\displaystyle v(0)=\infty }. לדוגמה, קל לראות שההערכה ה-p-אדית מתקבלת בצורה זו כאשר {\displaystyle p\mathbb {Z} \_{p}} הוא האידיאל המקסימלי P בחוג המספרים ה-p-אדיים. הערכה זו מאפשרת להגדיר ערך מוחלט p-אדי {\displaystyle |x|\_{p}=p^{-v(x)}} על שדה המספרים ה-p-אדיים.

מודולים מעל תחום הערכה בדידה
----------------------------

ה**דרגה** של מודול M מעל תחום שלמות מוגדרת בתור המספר n המינימלי כך שכל תת-מודול נוצר סופית נוצר על ידי n איברים. אם M חסר פיתול, זהו המספר המקסימלי של איברים בלתי תלויים. כל מודול מדרגה 1 הוא אי-פריד.

לתחום הערכה בדידה יש רק שני מודולים חסרי פיתול מדרגה 1: החוג עצמו, ושדה השברים שלו.

התכונות הבאות של תחום ראשי שקולות זו לזו: 

1. החוג הוא תחום הערכה בדידה שלם.
2. כל מודול נוצר מנייתית מדרגה 2 הוא פריד.
3. כל מודול נוצר מנייתית הוא סכום ישר של מודולים מדרגה 1.
4. כל מודול אי-פריד נוצר מנייתית הוא מדרגה 1.

מעל תחום הערכה בדידה שלם, חוג האנדומורפיזמים של מודול M מקיים את הגרסה הבאה של משפט סקולם-נתר, במקרה ש-M מודול מפותל, או חסר פיתול, או בעל מחובר ישר איזומורפי ל-R: כל אוטומורפיזם של החוג {\displaystyle \operatorname {End} (M)} המקבע את המרכז, הוא פנימי
**בוגוד** (בלטינית: Bogud; ביוונית: Βογούας; ‏ ? - 31 לפנה"ס), מלך מאוריטניה מטעמה של הרפובליקה הרומית. לעיתים נקרא גם בוגוס (Bogus).

תולדות חייו
-----------

בוגוד היה בנו של בוקכוס (Bocchus), מלך מאוריטניה ששלט בחסות הרומאים. לאחר מות אביו הוא עלה למלוכה בשותפות עם אחיו בוקכוס השני, כשבפועל הממלכה הייתה מחולקת לשני חלקים שבכל אחד מהם אחד האחים שלט.

עם פרוץ מלחמת האזרחים ברומא בין יוליוס קיסר לפומפיוס צידדו בוגוד ואחיו בקיסר. בשעה שקיסר נלחם כנגד פומפיוס ביוון בשנת 48 לפנה"ס הגיש בוגוד סיוע למושלה של היספניה בייטיקה קווינטוס קסיוס לונגינוס בדיכוי מרד שבפרץ בחיל המצב הרומאי שהיה מוצב בפרובינקיה.

בוגוד המשיך בתמיכתו בקיסר לאורך מלחמת האזרחים. הוא הדף ניסיון של גנאיוס פומפיוס ויובה הראשון מלך נומידיה לפלוש לממלכתו, ולאחר תבוסת כוחות פומפיוס באפריקה הוא הצטרף לקיסר בהיספניה ונלחם כנגד בניו של פומפיוס בקרב מונדה בשנת 45 לפנה"ס, שבמהלכו הצטיין בשדה והיה מהגורמים שהטו את כף המאזניים לטובתו של קיסר.

לאחר רצח קיסר באידו של מרץ 44 לפנה"ס צידד בוגוד במרקוס אנטוניוס, דבר שהביא לקרע עם אחיו שהפך לחסידו של אוקטביוס. בשעה שבוגוד שהה בהיספניה בשנת 38 לפנה"ס פרץ נגדו מרד ביוזמת אחיו והוא איבד את חלקו בממלכה לבוקכוס, שהפך למלך על כל מאוריטניה לאחר שאוקטביוס נתן את אישורו להפיכת החצר.

בוגוד הצטרף לאנטוניוס במלחמתו באוקטביוס ביוון, הוא הגן על העיר מטוני שבפלופונסוס, אולם הובס על ידי כוחותיו של אוקטביוס בפיקודו של מרקוס ויפסניוס אגריפס. בוגוד נפטר בשנת 31 לפנה"ס.

לקריאה נוספת
------------

* *s.v.* "Bogud" in: Smith, W. (editor), *Dictionary of Greek and Roman Biography and Mythology*, 1867. Digitized copy in: Perseus.

קישורים חיצוניים
----------------
הלוגו של הרשות לפיתוח ירושלים מוטבע על שלט בכניסה לבית הנסן בירושלים, כאחת התומכים בפעילויות התרבות בו
**הרשות לפיתוח ירושלים (הרל"י)** היא תאגיד סטטוטורי העוסק בקידום פרויקטים לפיתוח ירושלים, ביצור מעמדה כעיר בירה, עידוד יזמות והרחבת היצע התעסוקה ומגוון תוכניות להשכלה גבוהה בעיר. בין תפקידיה של הרשות: ליזום, לתכנן ולעודד פעולות לפיתוח הכלכלי של ירושלים; לתאם בין משרדי הממשלה, הרשויות והגופים העושים לפיתוח ירושלים; לייעץ ולספק מידע הקשור ליוזמות, לתוכניות ולמפעלים כלכליים בירושלים. התקציב למרבית פעילות הרשות לפיתוח ירושלים מגיע ישירות מממשלת ישראל.

הרשות הוקמה על פי חוק הרשות לפיתוח ירושלים שנחקק בשנת 1988 כתאגיד סטטוטורי שהוקם ופועל שלא למטרות רווח, והחלה לפעול ב-1989. מהקמתה ועד שנת 1993 ניהל אותה עוזי וכסלר, שהמשיך להיות יו"ר הרשות עד 2003. אחריו שימש בתפקיד ישראל גולדשטיין. ב-2008 מונה משה ליאון (לימים, ראש עיריית ירושלים) ליו"ר הרשות עד לפרישתו ב-2013.

מועצת הרשות מונה 37 חברים, מרביתם נציגי ממשלה (עובדי ציבור) ועירייה (נבחרים ועובדים) ונציגי ציבור.

תפקיד הרשות
-----------

תפקיד הרשות ליזום, לעודד, לתכנן, לתאם ולספק מידע הקשור ליזמות ומפעלים כלכליים בעיר.

בין הפרויקטים, שקודמו על ידי הרשות לפיתוח ירושלים:
הפארקים הטכנולוגיים במלחה, הר חוצבים וגבעת רם (עתידי), אצטדיון טדי וקריית הלאום ואזור תעשייה עטרות, התוכנית להחייאת מרכז העיר ירושלים, העתקת האקדמיה לאמנות בצלאל אל מגרש הרוסים, פארקים מטרופוליניים (העוטפים את העיר), פארק המסילה ומסלול אופניים, שאורכו 42 קילומטר.

פרויקטי מגורים ברחבי העיר: מגורים בשכונת רמות, שכונת מגורים במתחם שנלר, שכונות מגורים בתלפיות מזרח, מגורים במורדות משואה (כ-450 יחידות דיור), מתחם רשות השידור (310 יחידות דיור) ועוד.

בשנים האחרונות, כחלק מתוכנית הצמיחה של העיר ירושלים, שאושרה בממשלה בשנת 2005, מעניקה הרשות מלגות, הטבות ותמריצים לחברות, מפעלים, יזמים, עובדי היי טק וסטודנטים, במטרה לתמרץ הגירה חיובית של עסקים ואוכלוסייה אל העיר ירושלים.

בנוסף, פועלת הרשות לפיתוח ירושלים לשיקום, לשימור לפיתוח ולאחזקת העיר העתיקה ואגן העיר העתיקה, ובכלל זה: שדרוג ויצירת תשתיות ציבוריות המשביחות את הפוטנציאל הכלכלי והתיירותי, שיפור איכות החיים ואיכות הסביבה לטובת תושבי העיר העתיקה והמבקרים בה, הבטחת שימור מורשת התרבות הבנויה בעיר העתיקה ובאגן העיר העתיקה ופיתוח השטחים הירוקים.

לקריאה נוספת
------------

* אתר האינטרנט הרשמי של הרשות לפיתוח ירושלים
* חוק הרשות לפיתוח ירושלים, התשמ"ח-1988, בספר החוקים הפתוח
* נעמי צורף, "ההישג הכי גדול שלנו הוא לראות חברות שנולדו בירושלים, הצליחו - ונשארות", באתר כלכליסט, 2 ביוני 2019

הערות שוליים
------------

1. ↑  גל ניסים, ‏נתניהו לא האריך מינוי וכסלר כיו"ר הרשות לפיתוח ירושלים, באתר גלובס, 20 ביוני 2003

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 131891029
* WorldCat: viaf-131891029

 |
**הרשל ברנרדי** (באנגלית: **Herschel Bernardi**;‏ 30 באוקטובר 1923 – 9 במאי 1986) היה זמר ושחקן תיאטרון, קולנוע וטלוויזיה יהודי-אמריקאי.

ביוגרפיה
--------

ברנרדי נולד בניו יורק לזוג שחקנים יהודים - ברל ברנרדי והלן ברנרדי, ששיחקו בתיאטרון היידיש בניו יורק. ברנרדי הופיע עם הוריו על בימות תיאטרון היידיש בשדרה השנייה עוד טרם החל לדבר.

בשנות השלושים הופיע ברנרדי בסרטי יידיש של אדגר ג' אולמר. ומאוחר יותר היה בין השחקנים שעברו מתפקידים דוברי יידיש לסרטי קולנוע אמריקאים. אחיו ג'ק ברנרדי היה שחקן קולנוע אף הוא.

ברנרדי נודע בתפקידים ידועים שעשה בתיאטראות ברודוויי ובהם טביה במחזה כנר על הגג. הוא הופיע בסדרות טלוויזיה רבות משנות החמישים ועד סוף ימיו.

ברנרדי כיכב בסיטקום של CBS בשם "ארני" (1970-1972) בתפקיד הראשי כארני – עובד זוטר המקודם לתפקיד בהנהלת החברה. הוא שיחק לצד סו אן לנגדון ששיחקה בסדרה את אשתו. הסדרה הוקרנה במשך כ-שלוש שנים וזכתה להצלחה רבה. בשנת 1971 ו-1972 הוא היה מועמד לפרס גלובוס הזהב על תפקידו בסדרה.
בשנת 1974 שיחק את לבן בן בתואל בסרט הטלוויזיה סיפור יעקב ויוסף (סרט תנכ"י).

ברנרדי היה שחקן במספר סרטים אמריקאיים בולטים, ביניהם אירמה לה דוס (1963). ברנרדי היה גם הקריין והמספר בסרט התיעודי משנת 1969 "תור הזהב של השדרה השנייה" המספר את סיפור התיאטרון היידי בניו-יורק של הלואר איסט סייד של ראשית המאה ה-20 עד אמצע המאה ה-20 (שם ברנרדי החל את הקריירה שלו במשחק).

ברנרדי ביקר בישראל במאי 1974 במסגרת משלחת של המגבית היהודית

ברנרדי נפטר בשנתו מהתקף לב בלוס אנג'לס, קליפורניה, ב -9 במאי 1986. הוא היה בן 62 במותו. ברנרדי נקבר בבית הקברות מאונט סיני בלוס אנג'לס.

קישורים חיצוניים
----------------

ויקישיתוף מדיה וקבצים בנושא **הרשל ברנרדי** בוויקישיתוף

* הרשל ברנרדי, במסד הנתונים הקולנועיים IMDb (באנגלית)
* הרשל ברנרדי, באתר AllMovie (באנגלית)
* הרשל ברנרדי, במסד הנתונים הקולנועיים KinoPoisk (ברוסית)
* הרשל ברנרדי, באתר AllMusic (באנגלית)
* הרשל ברנרדי, באתר MusicBrainz (באנגלית)
* הרשל ברנרדי, באתר Discogs (באנגלית)
* השיר טום בללייקה ביידיש, סרטון באתר יוטיוב בביצוע הרשל ברנרדי
* הרשל ברנרדי, באתר "Find a Grave" (באנגלית)
* הרשל ברנרדי, דף שער בספרייה הלאומית

הערות שוליים
------------

1. ↑  הסרט כאן באתר Vimeo
2. ↑  כתבה בעיתון מעריב 12 במאי 1974

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303151005171
* BNE: XX1114723
* BnF: cb14008842s (data)
* CiNii: DA1763546X
* GND: 134822617
* ISNI: 0000 0001 0780 7665
* LCCN: n91120656
* MusicBrainz: 6e450376-c159-4674-a914-d1f1f308fa15
* NARA: 10570632
* NKC: xx0151691
* SNAC: w6sr05z5
* SUDOC: 147517478
* VIAF: 46957814
* WorldCat: lccn-n91120656

 |
פירוש נוסף ערך זה עוסק בלשון יבשה בחוף הלרי, בשטח חסות רוס שבאנטארקטיקה. אם התכוונתם למשמעות אחרת, ראו כף לנקסטר.

**כף לנקסטר** (באנגלית: **Cape Lankester**) היא לשון יבשה בחוף הילרי, בשטח חסות רוס שבאנטארקטיקה.

לשון היבשה גבוהה, מעוגלת, ומכוסה שלג.

לשון היבשה מהווה את הקצה הדרומי של פתחו של מפרצון מולוק.

לשון היבשה נמצאת לגדתו המערבית של מדף הקרח רוס.

היסטוריה
--------

### גילוי לשון היבשה

לשון היבשה התגלתה על ידי המשלחת הבריטית האנטארקטית (משלחת דיסקברי), אשר חקרה את אנטארקטיקה בין השנים 1901–1904.

### מקור השם

לשון היבשה נקראת על שמו של סר אדווין ריי לנקסטר (Edwin Ray Lankester), מנהל המוזיאון להיסטוריה של הטבע שבלונדון (שבאותה עת היה חלק מהמוזיאון הבריטי), בין השנים 1898–1907, והמייסד של האגודה הביולוגית הימית, בשנת 1884.

לקריאה נוספת
------------

• United States. Defense Mapping Agency. Hydrographic Center, **Sailing Directions for Antarctica: Includes Islands South of Latitude 60°**, P 251

קישורים חיצוניים
----------------

* כף לנקסטר באתר הסקר הגאולוגי של ארצות הברית
* כף לנקסטר באתר הגאזט האנטארקטי של ממשלת ניו זילנד
* כף לנקסטר באתר הגאזט האנטארקטי המשווה SCAR של ממשלת אוסטרליה

הערות שוליים
------------

1. 1 2 3 4 5 6 7 8 9  מידע גאוגרפי והיסטורי
**אדם סולטנוביץ' דלימחנוב** (ברוסית: **Адам Султанович Делимханов**; נולד ב־25 בספטמבר 1969) הוא מדינאי רוסי. סגן יו"ר ממשלת הרפובליקה הצ'צ'נית בשנים 2006–2007. חבר בדומא הממלכתית של הפדרציה הרוסית של הכינוס ה־5, ה־6 וה־7. חבר במפלגת רוסיה המאוחדת. בדומא הממלכתית של הכינוס השביעי היה חבר ועדת הדומא הממלכתית לביטחון ולמלחמה בשחיתות.

ב־26 באפריל 2022 הוא קיבל את התואר גיבור הפדרציה הרוסית על השתתפותו בפלישה הרוסית לאוקראינה.

ביוגרפיה
--------

אדם דלימחנוב נולד ב-25 בספטמבר 1969 בצ'צ'ניה. הוא קרוב משפחה של רמזן קדירוב.

במחצית השנייה של שנות ה-90 היה דלימחנוב נהגו של מפקד השדה הצ'צ'ני סלמאן ראדויב (אנ'). ב-1999, הוא עבר לצד הכוחות הפדרליים.

בבחירות ב-2 בדצמבר 2007 נבחר דלימחנוב לדומא הממלכתית. בדומא הוא מכהן בתפקיד סגן יו"ר הוועדה לענייני פדרציה ומדיניות אזורית.

ביולי 2014 הטיל משרד האוצר האמריקאי סנקציות על דלימחנוב. הם קובעים הקפאת נכסים בארצות הברית ואיסור על עסקאות מסחריות עם אזרחי מדינה זו.

במרץ 2019 אישרה ועדת החוץ של הקונגרס האמריקאי הצעת החלטה על סנקציות על רצח בוריס נמצוב. יוזם החקירה על פעילותו הפיננסית של מנהיג צ'צ'ניה היה חבר הקונגרס טום מלינובסקי. דלימחנוב הוא נאשם בחבילת סנקציות זו, יחד עם ראש הרפובליקה קדירוב, במסגרתה מתוכנן להפעיל אמצעים מגבילים ולבדוק נכסים במדינות ערב.

בדירוג של 500 מיליארדרים רוסים שערך מגזין Finance בתחילת 2011, אדם דלימחנוב תפס את המקום ה-314. ההון שלו הוערך ב-300 מיליון דולר או 9.1 מיליארד רובל.

קישורים חיצוניים
----------------

ויקישיתוף מדיה וקבצים בנושא **אדם דלימחנוב** בוויקישיתוף
* אדם דלימחנוב, ביישום טלגרם

הערות שוליים
------------

1. ↑  Путин присвоил депутату Госдумы от Чечни Адаму Делимханову звание Героя России, www.kommersant.ru, ‏2022-04-26 (ברוסית)
2. ↑  Делимханов, Адам Депутат Государственной думы, lenta.ru
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* GND: 1201930618
* VIAF: 7351157704218344440007
* WorldCat (עם VIAF): 7351157704218344440007

 |
**אדם וילהלם, רוזן מולטקה** (בדנית: **Adam Wilhelm Moltke**;‏ 25 באוגוסט 1785 – 15 בפברואר 1864) היה ראש ממשלת דנמרק הראשון. כיהן בשנים 1848 – 1852 והיה הראשון בתפקיד זה שכיהן במסגרת המונרכיה החוקתית הדנית שכוננה ב-1848 ונחתמה כחוקת דנמרק ב-5 ביוני 1849 על ידי פרדריק השביעי, מלך דנמרק.

ראשית חייו
----------

אדם וילהלם מולטקה נולד בטירת אייסידלסבורג שבאי פין כבנו של יואכים גודסקה מולטקה, שכיהן כיושב ראש המועצה המלכותית של דנמרק (תפקיד שקדם לתפקיד ראש הממשלה) בין השנים 1814 – 1818. סבו מצד אביו היה אדם גוטלוב מולטקה, שכיהן כחבר המועצה המלכותית של דנמרק ובתפקידים נוספים באמצע המאה ה-18, בעיקר בתקופת מלכותו של פרדריק החמישי.

קריירה
------

מולטקה היה ידוע כבעל אחוזה בעל תכונות אנושיות חיוביות אך הוא לא בלט כדמות פוליטית יוצאת דופן. ב-1845 הוא מונה לשר האוצר. עם נפילת הממשלה האחרונה של המשטר האבסולוטי של דנמרק, פוטר אף הוא מתפקידו. אך כמה ימים מאוחר יותר הוא שוכנע להקים את הממשלה הלאומית החדשה, שכן הוא היה המתאים ביותר לתפקיד בשל מעמדו החברתי ובשל עמדותיו המתונות.

### ראש ממשלת דנמרק

הממשלה שכוננה ב-22 במרץ 1848 כונתה "ממשלת מרץ". ב-16 בנובמבר אותה שנה היא הוחלפה ב"ממשלת נובמבר" שבתורה הוחלפה ב-13 ביולי 1851 ב"ממשלת יולי", ששוב הוחלפה ב"ממשלת אוקטובר" ב-18 באוקטובר 1851, כולן בראשותו של מולטקה. ממשלה זו, שבמקור הייתה ממשלה שמרנית-ליברלית, הפכה בהדרגה להיות יותר ויותר שמרנית, הן בשל ירידת כוחם של הליברלים והן בשל לחץ מבחוץ.

ב-27 בינואר 1852 החליף כריסטיאן אלברכט בלום את מולטקה בתפקידו.

חייו האישיים
------------

מולטקה היה נשוי פעמיים. אשתו הראשונה הייתה פרדריקה לואיז קנוט שחיה בין השנים 1797 – 1819. לאחר מותה הוא נשא לאישה את מארי אליזבט קנוט (1791 – 1851), אחותה של אשתו הראשונה ולזוג נולדו שני בנים, פרדריק וכריסטיאן.

אדם וילהלם מולטקה מת ב-15 בפברואר 1864 בקופנהגן והוא נטמן בקפלה המשפחתית בכנסייה שבעיירה קרייס.

קישורים חיצוניים
----------------

ויקישיתוף מדיה וקבצים בנושא **אדם וילהלם מולטקה** בוויקישיתוף
* אדם וילהלם מולטקה, באתר אנציקלופדיה בריטניקה (באנגלית)

הערות שוליים
------------

1. 1 2  הערך אודותיו באתר אנציקלופדיה בריטניקה
2. ↑  Bain, Robert Nisbet (1911). "Moltke, Adam Wilhelm, Count". In Chisholm, Hugh (ed.). Encyclopædia Britannica. 18 (11th ed.). Cambridge University Press. p. 677.

|  |  |
| --- | --- |
| בקרת זהויות עריכת הנתון בוויקינתונים | 
* GND: 137427069
* VIAF: 81619968
* WorldCat: viaf-81619968

 |
**אדם גיפורד, לורד גיפורד** FRSE (באנגלית: **Adam Gifford, Lord Gifford**, נהגה: ˈɡɪfərd; 29 בפברואר 1820 – 20 בינואר 1887) היה עורך דין ושופט סקוטי. נודע כמייסדן של "הרצאות גיפורד".

ביוגרפיה
--------

גיפורד נולד באדינבורו, בירת סקוטלנד, לקתרין אן (1786–1873) ולג'יימס גיפורד (1780–1862), אח תאום לג'ון גיפורד (1820–1895). המשפחה התגוררה בקצה המזרחי של העיר החדשה של אדינבורו.

הוא למד בבית הספר ב"מוסד אדינבורו" (הנקרא כיום קולג' סטיוארט'ס מלוויל (אנ'), על שם שתי המכללות הוותיקות שהתאחדו לתוכו). ובשנת 1835 החל להתמחות בעריכת דין אצל דודו, אלכסנדר גיפורד. לאחר מכן למד משפטים באוניברסיטת אדינבורו והתקבל כפרקליט מן השורה ב-1849.

גיפורד היה רדיקלי מהבחינה הפוליטית ולכן לא שאף ולא קיווה למשרה ממשלתית, הוא זנח גם משרות שניתנו לו והתמקד בעבודתו כפרקליט פרטי. ב-1870 התקבל כחבר החברה המלכותית של אדינבורו (אנ') בהמלצתו של התאולוג והמשפטן הסקוטי סר צ'ארלס ניבס, הלורד ניבס (אנ').

עיסוקו המכניס כסנגור פרטי הקנה לו הון, באמצעותו יסד את "הרצאות גיפורד" בתאולוגיה טבעית (עיסוק במציאות האל מנקודת מבט של מדעי הטבע) (אנ'), בארבע האוניברסיטאות שהיו קיימות בשעתו בסקוטלנד: אדינבורו, סנט אדרוז, גלאזגו ואברדין.

גיפורד היה בעל חשיבה פילוסופית, והושפע מעבודותיו של שפינוזה. הוא כיהן כשופט בשנים 1870–1881 למרות בעיות בריאות שליוו אותו עד התפטרותו בשל בריאות לקויה ב-1881. החליף אותו פטריק פרייזר, לימים לורד פרייזר (אנ').

גיפורד נפטר בביתו בגרנטון, אדינבורו, ב-20 בינואר 1887 ונקבר בבית הקברות העתיק של קלטון (אנ') ליד קבר הוריו.

קישורים חיצוניים
----------------

ויקישיתוף מדיה וקבצים בנושא **אדם גיפורד** בוויקישיתוף
* ביוגרפיה של לורד אדם גיפורד, באתר הרצאות גיפורד
* הערך 'גיפורד, אדם, לורד', באנציקלופדיית נוטל (אנ')

|  |  |
| --- | --- |
| בקרת זהויות עריכת הנתון בוויקינתונים | 
* GND: 124773141
* ISNI: 0000 0000 8385 4976
* LCCN: n81076955
* NTA: 073925446
* SNAC: w68t8f1f
* SUDOC: 188806806
* VIAF: 57554660
* WorldCat: lccn-n81076955

 |
**בוגדאן וניג** (ברוסית: **Богдан Вениг**; ‏ 30 ביולי 1837–1872) היה צייר בלטי-גרמני של סצנות היסטוריות ודתיות.

ביוגרפיה
--------

נולד ברוול. אביו, גוטליב (1804–1874), היה מורה למוזיקה ונגן עוגב בכנסיית סנט ניקולס ברוול. אמו, אגתה (1808–1895), אמנית חובבת, הייתה דודתו של פטר קארל פברג'ה.  בשנת 1848, הוא ומשפחתו עברו לסנט פטרסבורג, שם אביו מצא עבודה במנהלת התיאטראות הקיסריים. ב-1851, הוא הצטרף לאחיו קרל וניג באקדמיה הקיסרית לאמנויות, ולמד ציור היסטורי עם פיודור ברוני. 

הוא נודע במיוחד בשל כושר הקומפוזיציה שלו; הוא זכה בשלוש מדליות כסף קטנות (1854, 1856, 1857), שתי מדליות כסף גדולות (1856, 1857), מדליית זהב קטנה (1859) ולבסוף, מדליית זהב גדולה עבור הציור שלו המתאר את ״נשיקת יהודה״ (1862).

ב-1863 הוא היה אחד מהאמנים המעורבים ב"מרד הארבעה עשר" - סטודנטים שסירבו להשתתף בתחרות 100 שנה לאקדמיה לציור ועל השגת פרס מדליית זהב גדולה. מאז ועד 1871, הוא היה חבר בקולקטיב של האמנים, בראשותו של אוואן קראמסקוי. 

הוא סיים את האקדמיה בשנת 1864 עם התואר "אמן'". ב-1865, יחד עם קראמסקוי וניקולאי קושלב, הוא עבד על ציור הכיפה הראשית בקתדרלת ישו המושיע.  בשנותיו האחרונות עבד כצייר פורטרטים. סיבת מותו המוקדם ככל הנראה לא נרשמה.

קישורים חיצוניים
----------------

ויקישיתוף מדיה וקבצים בנושא **בוגדאן וניג** בוויקישיתוף

הערות שוליים
------------

1. ↑  Valentin Skurlov, "Фаберже и Эстония" (Fabergé and Estonia), In : Aрхив Валентина Скурлова, 2009
2. ↑  S. N. Kondakov, *List of Russian artists for the jubilee reference book of the Imperial Academy of Arts*, СПб, 1914
3. ↑  O. L. Leykind and D. R. Severyukhin, "Артель художников", In: *Encyclopedia of Saint Petersburg*
4. ↑  Y. V. Alekseyev-Alyurvi, *Painting technology in the dome of the Cathedral of Christ the Savior in Moscow*
**דרורית צהובת-גרון** (שם מדעי: *Petronia xanthocollis*; ‏xanthos - צהוב, collis - גרון) היא ציפור שיר ממשפחת הדרוריים הנפוצה בדרום אסיה. בישראל הדרורית צהובת הגרון היא מקננת נדירה ומזדמנת נדירה ביותר.

תיאור כללי
----------

לדרורית צהובת-גרון יש מקור דק יותר מרוב הדרורים בסוג דרור. צבע נוצותיה הוא בעיקר חום-אפור ואחד ממאפייניה הוא שני פסי כנף בהירים בולטים. לזכרים יש כתף (סוככות כנף קטנות) חומה-אדמדמה, כתם צהבהב בצוואר וקדמת עין כהה. הנקבות כהות יותר, ללא הכתף החומה-אדמדמה, ובצווארן הכתם הצהבהב פחות בולט ולעיתים איננו.

התנהגות
-------

דרורית זו מקננת בחללי עצים בחודשים אפריל עד יולי, בדרך כלל היא משתמשת בחורים שנוצרו על ידי ציפורים אחרות, המקננות בחללי עצים, כמו ברבטים ונקרים. היא עשויה לקנן גם בחללים ריקים של בניינים. הקן נבנה בעיקר על ידי הנקבה, אך זכרים עשויים לעזור גם הם. הנקבה דוגרת על הביצים לבדה, ולפעמים עוזבת את הקן בשעות החמות של היום. הביצים בוקעות לאחר כ-12–14 ימים.

דרורית צהובת-גרון חובבת עצים אך ניתן למצוא אותה גם על חוטי חשמל או על הקרקע, היכן שיש לה מקום לקפץ.

דרוריות אלה לנות בלילה בקבוצה, בשיחים נמוכים.
חלק מהאוכלוסיות נודדות כתגובה לגשמים.

הן ניזונות בעיקר מדגנים אך גם מחרקים, צוף ופירות יער. פריט מזון יוצא דופן שממנו הן ניזונות הוא עלי כותרת של פרחים. לאחר שהן אוכלות פרחים כמו צלף, אלמוגן ובסיה, מצחיהן מכוסים באבקה.

תפוצה
-----

דרורית צהובת-הגרון נפוצה מטורקיה ועד איראן, אפגניסטן, פקיסטן, הודו ובנגלדש. הוא מין תועה בסרי לנקה ובחלקים ממיאנמר.

ביוני 2023 דווח כי אוכלוסיית דרוריות של כעשרה זוגות מקננים נצפו בישראל בשטח הגולן. זאת לאחר שבשנת 2022 נצפו דרוריות באותו האזור בעקבות תצפית אקראית.

קישורים חיצוניים
----------------

ויקישיתוף מדיה וקבצים בנושא **דרורית צהובת-גרון** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  דרורית צהובת-גרון באתר הרשימה האדומה של IUCN
2. 1 2 3  מגדיר הציפורים של ישראל - דרורית צהובת-גרון, באתר פורטל צפרות
3. 1 2 3  Ali, Sálim, 1896-1987. **Handbook of the birds of India and Pakistan : together with those of Bangladesh, Nepal, Bhutan, and Sri Lanka**, כרך 10, Delhi: Oxford University Press, 2nd ed, 1998, עמ' 81–86
4. ↑  Misra, M. K. **תצפיות על הרגלי קינון של דרורית צהובת-גרון**, Newsletter for Birdwatchers, 1990
5. ↑  **ההתרבות של דרורית צהובת-הגרון**, Newsletter for Birdwatchers, 1993, עמ' 51
6. ↑  **ההתרבות של דרורית צהובת-הגרון**, Newsletter for Birdwatchers, 1993, עמ' 78
7. ↑  Rasmussen, Pamela C. **Birds of South Asia : the Ripley guide**, Washington: Smithsonian National Museum of Natural History, 2nd ed. 2012, עמ' 576
8. ↑  Robinson, S. M. (1925). "Nesting of the Yellowthroated Sparrow *Gymnoris xanthosterna xanthosterna* at Kalan, Shan States". *Journal of the Bombay Natural History Society*. **30** (2): 477
9. ↑  נעה פישר, עולה חדשה: אוכלוסייה של דרורית צהובת גרון תועדה לראשונה בישראל, באתר ynet, 8 ביוני 2023
במתמטיקה, **חֶסֶם** של תת-קבוצה של קבוצה סדורה חלקית הוא איבר של הקבוצה הסדורה שבינו לבין כל אחד מאברי התת-קבוצה מתקיים אי-שוויון חלש. חסם הגדול או שווה לכל אחד מאברי התת-קבוצה נקרא **חסם מלעיל**, וחסם הקטן או שווה לכל אחד מאברי התת-קבוצה נקרא **חסם מלרע**. קבוצה שיש לה חסם מלעיל וחסם מלרע נקראת **קבוצה חסומה**. דוגמה: קבוצת המספרים הממשיים שבקטע הסגור [0,1] חסומה מלרע על ידי 0 ומלעיל על ידי 1. גם הקטע הפתוח (0,1) חסום מלרע על ידי 0 ומלעיל על ידי 1.

הגדרה פורמלית
-------------

תהא \ (X,\leq) קבוצה סדורה ותהא \ A\subseteq X תת-קבוצה שלה.

* איבר \ x\isin X ייקרא **חסם מלעיל** של \ A אם לכל \ a\isin A מתקיים \ a\le x.
* איבר \ x\isin X ייקרא **חסם מלרע** של \ A אם לכל \ a\isin A מתקיים \ x\leq a.

מקרים מיוחדים של חסמים
----------------------

הגדרת החסם מחייבת שהוא יהיה שייך לקבוצה הסדורה, אך לאו דווקא לתת-הקבוצה אותה הוא חוסם. נתבונן למשל בתת-הקבוצה של הטבעיים {1,2,3}. המספר 4 הוא חסם מלעיל של תת-הקבוצה כי הוא שייך לטבעיים וגדול מכל אחד אברי תת-הקבוצה, אף שהוא עצמו אינו שייך לקבוצה. לעומת זאת, המספר 3 הוא גם חסם מלעיל של תת-הקבוצה וגם שייך לה. חסם מלעיל ששיך לתת-הקבוצה אותה הוא חוסם נקרא "מקסימום", וחסם מלרע השייך לתת הקבוצה נקרא "מינימום".

חסם מלרע מקסימלי וחסם מלעיל מינימלי, כאשר הם קיימים, נקראים אינפימום וסופרמום בהתאמה (החסם התחתון והחסם העליון בעברית). חסמים אלה הם "הדוקים" במובן זה שאין חסם מלרע או חסם מלעיל שגדול או קטן מהם בהתאמה. אקסיומת השלמות מבטיחה קיום של אינפימום או סופרמום לכל קבוצה חסומה מלרע או מלעיל בשדה המספרים הממשיים (בניגוד לשדה המספרים הרציונליים), לדוגמה: לקבוצת המספרים הממשיים שבקטע הפתוח (0,1) יש חסם תחתון 0 וחסם עליון 1. בנוסף, המינימום או המקסימום של תת-קבוצה, כאשר הם קיימים, הם גם האינפימום והסופרמום שלה, כי המינימום לדוגמה הוא בהגדרה איבר בתת-קבוצה ולכן כל חסם מלרע, והאינפימום בפרט, קטן או שווה לו. כמו כן, הלמה של צורן מבטיחה קיום של חסם כזה גם בקבוצות כלליות יותר, בהינתן תנאים מסוימים.

קיום של חסם
-----------

הקיום של חסם מלעיל וחסם מלרע מובטח לכל תת-קבוצה סופית של קבוצה סדורה היטב ולא ריקה. במקרה של הקבוצה הריקה, כל איבר בקבוצה הסדורה מקיים באופן ריק הן את התנאי של חסם מלעיל והן את התנאי של חסם מלרע. יותר מכך, כל איבר של קבוצה **סדורה חלקית** יכול לשמש כחסם מלעיל ומלרע של הקבוצה הריקה. עבור קבוצה חלקית סופית ולא ריקה של קבוצה סדורה היטב מובטח קיומם של מקסימום ומינימום, ואלה כאמור חסמים מלעיל ומלרע בהגדרה. לעומת זאת, בקבוצות אינסופיות לא תמיד קיים חסם מלעיל או מלרע, לדוגמה: לקבוצת המספרים השלמים אין חסם מלעיל ואין חסם מלרע; המספר 1 הוא חסם מלרע של קבוצת המספרים הטבעיים, אך אין לה חסם מלעיל (עקרון הסדר הטוב). הטענה לגבי תת-קבוצות סופיות לא מתקיימת בהכרח כשמחליפים את הדרישה **לקבוצה סדורה היטב** בדרישה **לקבוצה סדורה חלקית**.

ראו גם
------

* אינפימום וסופרמום
* קבוצה חסומה
**חסמיק חרוטיוניאן** (בארמנית: **Հասմիկ Հարությունյան**; נולדה ב-26 בדצמבר 1960, ירוואן) היא זמרת ארמנית. היא מובילה את הרכב הפולקלור אמסמבל שוגהקן העממי, ומנצחת על הרכב חייריק מוראדיאן לשירת וריקוד ילדים מסורתיים.

המוזיקה של אנסמבל שוגהקן מופיעה בפסקול של הסרט "אררט". האלבום של חרוטיאניאן, "שירי ערש ארמניים" הוכר על ידי הניו יורק טיימס בתור אלבום מוזיקת עולם יוצא דופן  לשנת 2004.

לפני שהתחילה להופיע עם אנסמבל שוגהקן, היא הייתה סולנית באנסמבל אגונג (שנוסד על ידי חייריק מוראדיאן) של הרדיו הלאומי הארמני, והופיעה בארמניה, אירופה, ובברית המועצות. עם שוגהקן, הופיעה חרוטיניאן ברחבי העולם: בארמניה, צרפת, גרמניה, אסטוניה, רוסיה, איחוד האמירויות הערביות, בקנדה, ובארצות הברית, בין היתר בפרויקט מוזיקת עולם שארגן הצ'לן יו-יו מה.  חרוטיניאן גם הקליטה אלבומים עם ההרכב קארוט. באפריל 2009, היא הופיעה בקונצרט מוזיקה ארמנית מסורתית בפסטיבל בוורוצלב, בפולין, שם גם ערכה סדנאות לשירה וריקודים עממיים. בסתיו 2009, תיירה בסבב הופעות בארצות הברית עם אנסמבל הנשים הקולי קיטקה, כשהן מציגות את המוזיקה של המלחין חייריק מוראדיאן, קומיטאס, ושירי ערש ארמנים, ואף השתתפו בפסטיבל מוזיקת העולם בסן פרנסיסקו. ב-2010 היא הופיעה עם שוגהקן והעבירה סדנה למוזיקה וריקוד ארמנים בלובליאנה, סלובניה.

חרוטיאניאן סיים תואר ראשון באוניברסיטת המדינה הפדגוגית של ארמניה, ומן המחלקה למוזיקה ווקאלית של בית הספר למוזיקה ארנו בבג'אניאן, עם התמחות באופרה.

דיסקוגרפיה
----------

עם אנסמבל שוגהקן:

* 1995: המוזיקה של ארמניה מס' 5: מוזיקה עממית.
* 2002: אנתולוגיה ארמנית («Հայկական անթոլոգիա»)
* 2002: גוראני: ריקודים מסורתיים של המולדת הארמנית
* 2004: ריקודים מסורתיים של ארמניה («Հայկական ավանդական պարեր»)
* 2004: שירי ערש ארמנים («Հայկական օրորոցայիններ»)
* 2008: הרכב שוגהקן: מוזיקה מארמניה («Երաժշտություն Հայաստանից»)

עם אנסמבל קארוט: 

* 2001: אנסמבל קארוט: שירים מסורתיים של ארמניה (כרך א) («Կարոտ 1»)
* 2003: אנסמבל קארוט: שירים מסורתיים של ארמניה (כרך ב) («Կարոտ 2»)

עם אנסמבל חייריק מוראדיאן לשירת וריקוד ילדים מסורתיים:

* 2005: שירי ילדים מסורתיים של ארמניה («Հայ ավանդական մանկական երգեր»)

עם אלכסאן חרוטיוניאן:

* 2010: שירי חתונה של ארמניה («Հայկական հարսանեկան երգեր»)
* 2007: הורובל: שירי עבודה מסורתיים של ארמניה («Հորովել-Հայ ավանդական աշխատանքային երգեր»)

קטעי וידאו
----------

* Agna Oror
* Gorani

קישורים חיצוניים
----------------

* חסמיק חרוטיוניאן, באתר MusicBrainz (באנגלית)
* Traditional Crossroads
* Road to Armenia: Hasmik Harutyunyan
* Road to Armenia: Shoghaken Folk Ensemble
* Face Music: Ensemble Karot
* Face Music: Ensemble Hayrik Mouradian

הערות שוליים
------------

1. ↑  ՀԱՍՄԻԿ ՀԱՐՈՒԹՅՈՒՆՅԱՆ (Armenian)
2. ↑  John Pareles: *CRITIC'S NOTEBOOK; This Is the Sound of Globalization* (The New York Times, April 15, 2005)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16939929j (data)
* ISNI: 0000 0000 7748 5174
* LCCN: n2010011331
* MusicBrainz: 02f45a32-5183-46d3-9e42-7f8235971702
* VIAF: 107921441
* WorldCat: lccn-n2010011331

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"חסמיק חרוטיוניאן"**.